b'\n_START_ARTICLE_\nSykloadditio\n_START_PARAGRAPH_\nSykloadditio on perisyklinen kemiallinen reaktio. IUPACin m\xc3\xa4\xc3\xa4ritelm\xc3\xa4n mukaan sykloadditio on reaktio, jossa kaksi tai useampi tyydyttym\xc3\xa4t\xc3\xb6nt\xc3\xa4 molekyyli\xc3\xa4 tai saman molekyylin osaa reagoivat muodostaen syklisen eli rengasrakenteisen tuotteen, jonka sidosten kokonaism\xc3\xa4\xc3\xa4r\xc3\xa4 on v\xc3\xa4hentynyt._NEWLINE_Sykloadditioissa alkeeni reagoi sopivan yhdisteen kanssa muodostaen rengasmaisen tuotteen. Reaktion voi aktivoida joko l\xc3\xa4mm\xc3\xb6n tai valon energia. N\xc3\xa4ist\xc3\xa4 k\xc3\xa4ytet\xc3\xa4\xc3\xa4n nimityksi\xc3\xa4 terminen ja fotokemiallinen sykloadditio. Sykloadditiossa kaikki sidosten katkeamiset ja muodostumiset tapahtuvat yhdess\xc3\xa4 vaiheessa eik\xc3\xa4 muodostu v\xc3\xa4lituotteita.\n_START_SECTION_\nFotokemiallinen [2+2]-sykloadditio\n_START_PARAGRAPH_\nFotokemiallisessa [2+2]-sykloadditiossa kaksi alkeenia reagoivat muodostaen tuotteen, jossa on nelj\xc3\xa4n hiilen muodostama rengas. Fotonin energia viritt\xc3\xa4\xc3\xa4 yhden toisen alkeenin sitovalla \xcf\x80-orbitaalilla sijaitsevista elektroneista korkeammalla energiatasolla sijaitsevalle hajottavalle \xcf\x80*-orbitaalille. T\xc3\xa4ll\xc3\xb6in alkeenit voivat reagoida ja muodostaa sykloadditiotuotteen.\n_START_SECTION_\nTerminen [2+2]-sykloadditio\n_START_PARAGRAPH_\nTerminen [2+2]-sykloaditio tapahtuu vaikeammin kuin fotokemiallinen sykloadditio. T\xc3\xa4ss\xc3\xa4 alkeeni reagoi toisen aineen, jonka rakenteessa samasta hiiliatomista l\xc3\xa4htee kaksi kaksoissidosta. Toinen kaksoissidoksista on usein happeen. T\xc3\xa4llaisia yhdisteit\xc3\xa4 ovat muun muassa orgaaniset isosyanaatit ja keteenit.\n_START_SECTION_\n1,3-dipolaarinen sykloadditio\n_START_PARAGRAPH_\n1,3-dipolaarisessa sykloadditiossa alkeeni reagoi kolmiatomisen molekyylin kanssa. T\xc3\xa4m\xc3\xa4 molekyyli on polarisoitunut eli 1- ja 3-asemissa sijaitsevilla atomeilla on muodollinen s\xc3\xa4hk\xc3\xb6varaus. Varaus on kummallakin atomilla erimerkkinen. T\xc3\xa4llaisia rakenteita sis\xc3\xa4lt\xc3\xa4vi\xc3\xa4 aineita ovat muun muassa otsoni, jolloin reaktiota kutsutaan otsonolyysiksi, nitronit, nitriilioksidit, atsidit ja nitroyhdisteet. Mekanismiltaan t\xc3\xa4m\xc3\xa4 reaktio on samankaltainen Diels\xe2\x80\x93Alder-reaktion kanssa.'